Maatietopalvelu

Kyselyvastaus

**Asiakirjan tunnus:** KT1091

**Päivämäärä**: 21.5.2025

**Julkisuus:** Julkinen

**Honduras / Yhteiskunnallinen, poliittinen, humanitaarinen tilanne, turvallisuus- ja ihmisoikeustilanne, oikeusjärjestelmä, viranomaissuojelu**

**Honduras / Societal, political, humanitarian, security and human rights situation; judicial system; state protection**

Kysymykset

1. Millainen on Hondurasin yhteiskunnallinen ja poliittinen tilanne?  
2. Millainen on Hondurasin yleinen turvallisuustilanne?  
3. Millainen on Hondurasin ihmisoikeustilanne?  
4. Millainen on oikeusjärjestelmän tilanne ja onko viranomaissuojelun saatavuudessa rajoituksia?  
5. Millainen on maan humanitaarinen tilanne?

Questions

1.What is the societal, political and security situation in Honduras like?  
2. What is the general security situation in Honduras like?  
3. What is the situation of human rights like?  
4. What is the situation of the judicial system like and are there restrictions on availability of state protection?  
5. What is the humanitarian situation in Honduras like?

Tämä maatietotuote on laadittu päivittämään Migrin päätöksenteossa laadittua ja käytössä olevaa maakappaletta, ja se on muodoltaan normaalia maatietovastausta tiiviimpi.

Hondurasin poliittista ja yhteiskunnallista tilannetta on käsitelty lyhyesti 13.1.2025 julkaistussa kyselyvastauksessa, joka koskee Sarmiento-nimistä perhettä.[[1]](#footnote-1) Naisten ja tyttöjen asemaa Hondurasissa on käsitelty Maahanmuuttoviraston maatietopalvelun 2.12.2024 julkaisemassa kyselyvastauksessa.[[2]](#footnote-2) Tästä syystä tässä kyselyvastauksessa ei käsitellä naisten ja tyttöjen asemaa.

# Millainen on Hondurasin yhteiskunnallinen ja poliittinen tilanne?

Hondurasissa asui vuoden 2024 arvion mukaan noin 9,5 miljoonaa ihmistä.[[3]](#footnote-3) Toukokuussa 2025 väestön määräksi arvioidaan lähes 11 miljoonaa.[[4]](#footnote-4) Väestö on pääasiassa kristittyjä (88 %). Vähemmistö väestöstä on uskonnottomia tai heidän uskontoaan ei ole tilastollisesti eritelty. Väestö jakautuu etniseltä taustaltaan mestitseihin[[5]](#footnote-5) (90 %), alkuperäisväestöön (7 %), afrikkalaisperäiseen väestöön (2 %) ja eurooppalaisperäisiin valkoihoisiin (1 %). Hondurasin virallinen kieli on espanja. Lisäksi maassa puhutaan Amerikan intiaanien murteita. Suurin osa väestöstä asuu maan vuoristoisessa länsiosassa. Pohjoisessa sijaitseva Rio Uluan laakso on ainoa tiheästi asuttu alankoalue. Kaupunkiväestö jakautuu kahden suuren keskuksen, pääkaupunki Tegucigalpan ja San Pedro Sulan kaupungin kesken.[[6]](#footnote-6) Väestöstä noin 88,5% on luku- ja kirjoitustaitoisia.[[7]](#footnote-7)

Hondurasin presidenttijohtoisen tasavallan valtion- ja hallituksenpäämiehenä toimii vaaleilla valittu, tammikuussa 2022 virkakautensa aloittanut *Iris Xiomara Castro de Zelaya* (tai kirjoitusasulla *Iris Xiomara Castro Sarmiento*[[8]](#footnote-8). Jatkossa tässä kyselyvastauksessa: Castro). Castro edustaa LIBRE (*Liberty and Refoundation Party*) -puoluetta, joka on yksikamarisen kansalliskongressin suurin puolue. Muita suuria puolueita ovat PNH (*National Party of Honduras*), PL (*Liberal Party*) ja PSH (*Salvador de Honduras*) -puolue. Seuraavat presidentin- ja kansalliskokousvaalit on tarkoitus järjestää marraskuussa 2025.[[9]](#footnote-9) Hondurasin korruptionvastaiset järjestöt ovat ilmaisseet jälleen huolensa laittoman kampanjarahoituksen uhasta ennen vuoden 2025 vaaleja, sillä järjestäytyneet rikollisryhmät käyttävät hyväkseen voimassa olevien lakien porsaanreikiä vaikuttaakseen vaaliprosessiin. kaikkia Hondurasin suurimpia poliittisia puolueita on syytetty varojen saamisesta järjestäytyneiltä rikollisryhmiltä aiempien vaalien aikana.[[10]](#footnote-10)

Helmikuussa 2024 LIBRE-puolue ja kaksi suurinta oppositiopuoluetta, PNH ja PL sopivat virkojen jakamisesta useissa hallintoelimissä. Kesäkuussa 2024 Hondurasin entiselle presidentti *Juan Orlando Hernándezille* langetettiin Yhdysvalloissa 45 vuoden vankeusrangaistus mm. kokaiinin tuonnista Yhdysvaltoihin. Elokuussa 2024 hallitus ilmoitti lopettavansa Hondurasin ja Yhdysvaltojen välisen [rikoksiin syyllistyneiden] luovuttamissopimuksen.[[11]](#footnote-11) Rikollisuutta Latinalaisessa Amerikassa tutkiva *InSight Crime* -ajatushautomo[[12]](#footnote-12) julkaisi syyskuussa 2024 vuonna 2013 kuvatun videon nykyisen presidentti Castron langon *Carlos Zelaya Rosalesin* ja huumekauppiaiden välisestä tapaamisesta, jossa nämä keskustelivat Libre-puolueen rahoituksesta. Carlos Zelaya Rosales erosi kansalliskongressin sihteerin tehtävistä ennen videon julkaisua. Lisäksi puolustusministeri, Rosalesin poika *José Manuel Zelaya Rosales* erosi tehtävistään.[[13]](#footnote-13)

*Bertelsmann Stiftung* -säätiö kuvailee (tarkastelujakso 1.2.2021–31.1.2023[[14]](#footnote-14)) Hondurasin julkisen hallinnon olevan tehoton ja korruptoitunut. Valtion toiminta perustuu henkilökohtaisten suhteiden verkostoon, joka ulottuu valtion ylimmältä tasolta alimmalle tasolle asti. Hallitus on kuitenkin luvannut lisätä avoimuutta julkisella sektorilla.[[15]](#footnote-15) Hondurasin kansallisen korruptiontorjuntaneuvoston CNA:n (*Consejo Nacional Anticorrupción*) 7/2024 julkaisemassa, vallan keskittymistä käsittelevässä raportissa esitellään nykyisen valtiollisen eliitin jäsenten sukulaisuus- ja liittolaisuussuhteita. Neuvosto toteaa, että Hondurasissa vallan keskittyminen ja oikeuslaitoksen riippumattomuuden puute ovat suurimmat esteet korruption torjunnassa. Katsauksen mukaan nykyinen hallitus (2022–2026) on tehnyt monia demokratian vastaisia toimia puolueen suojeluksessa ja keskittänyt valtaa itselleen.[[16]](#footnote-16)

Hondurasin hallituksella on vaikeuksia hallita maata tehokkaasti, kun vaakakupissa painavat eri tahojen syvään juurtuneet poliittiset ja taloudelliset intressit. Valtion hallinnollinen kapasiteetti on rajoitettua, eikä hallitus useinkaan pysty panemaan täytäntöön poliittisia päätöksiä. Sama ongelma koskee myös valtionhallinnon maantieteellistä ulottuvuutta. Suuressa osassa maata valtion läsnäolo on vähäistä, ja sen toimintamahdollisuudet ovat hyvin rajalliset. Armeijan rooli on Hondurasin politiikassa tärkeä ja usein ratkaiseva. Presidentti Castro on luvannut uudistaa valtiota mm. palauttamalla tosiasiallisen siviilihallinnon, jolle asevoimat olisi alisteinen. Asevoimat ovat maan keskeinen taloudellinen toimija, joka on ottanut hoitaakseen keskeisiä tehtäviä turvallisuusalalla. Maassa toimii lisäksi edellisen presidentin perustama sotilaspoliisi.[[17]](#footnote-17)

InSight Crime kuvailee (6.9.2024) Hondurasin olevan merkittävä Etelä-Amerikan ja Meksikon välisen huumesalakuljetuksen kauttakulkupaikka, jossa rikolliset nauttivat hallinnon suojelua ja jossa kaikki hallintoelimet, poliisi ja asevoimat ovat korruption riivaamia. Yhdysvalloissa syytteessä olevien huumekauppiaiden ja hondurasilaispoliitikkojen antamat todistajanlausunnot ovat paljastaneet syvälle juurtuneita yhteyksiä järjestäytyneen rikollisuuden ja tärkeimpien poliittisten puolueiden välillä.[[18]](#footnote-18)

Eriarvoisuus on Hondurasissa syvään juurtunutta ja järjestelmällistä, ja se vaikuttaa yhteiskunnan kaikkiin osa-alueisiin. Eriarvoisuus vaikuttaa huomattavasti suureen osaan väestöstä, etenkin epävirallisella sektorilla työskenteleviin.[[19]](#footnote-19) Alkuperäiskansat ja erityisesti afrikkalaisperäiset väestönosat ovat epäedullisessa asemassa yhteiskunnassa, ja heitä syrjitään pääsyssä koulutukseen, työmarkkinoille ja yhteiskunnan sosiaali- ja muihin peruspalveluihin. Nämä ryhmät ovat aliedustettuna myös politiikassa.[[20]](#footnote-20)

Hondurasissa ei ole valtionuskontoa, ja perustuslain 77 artiklan mukaan Hondurasin valtio on maallinen. Käytännössä uskonnollisilla organisaatioilla on kuitenkin huomattavaa vaikutusvaltaa politiikassa. Esimerkiksi kirkot käyttävät vaikutusvaltaansa tietyissä yhteiskunnallisissa kysymyksissä, kuten naisten oikeuksissa.[[21]](#footnote-21) Uskonnonvapautta kunnioitetaan yleensä Hondurasissa.[[22]](#footnote-22)

# Millainen on Hondurasin yleinen turvallisuustilanne?

Käytettävissä olevista keskeisistä lähteistä ei löydy sellaista mainintaa, että Hondurasissa olisi käynnissä laajamittaista aseellista konfliktia.[[23]](#footnote-23) Useiden keskeisten lähteiden mukaan Honduras kärsii kuitenkin mm. korkeasta rikollisuudesta ja huumekaupasta.[[24]](#footnote-24) Vuoden 2023[[25]](#footnote-25) *Global Organized Crime Index* -vertailun mukaan Hondurasin rikollisuutta koskeva vertailuarvo (Criminality score) on 7,05, minkä perusteella Honduras sijoittuu 193 valtion vertailussa sijalle 13 sijan 1 ollessa heikoin mahdollinen sijoitus.[[26]](#footnote-26)

*International Crisis Group* -tutkimuslaitoksen mukaan Honduras kärsii korkeasta rikollisuudesta ja vakavasta köyhyydestä, joiden taustalla on 1980-luvun sisällissota. Katujengit voivat liikkua esteittä monilla kaupunkialueilla ja huumekauppiaat liikkuvat etenkin rannikoilla. Huumekaupalla on vaikutusta valtion kaikilla tasoilla. Pohjoiseen (ulkomaille) suuntautuu väestön muuttoliikettä, jonka huomattavimpina syinä ovat krooniset sosioekonomiset epäkohdat, huono hallinto ja korruptio.[[27]](#footnote-27)

Freedom House -järjestön mukaan institutionaalinen heikkous, korruptio, väkivalta ja rankaisemattomuus heikentävät Hondurasin yleistä vakautta. Toimittajat, poliittiset aktivistit ja naiset joutuvat usein väkivallan uhreiksi, ja rikoksentekijöitä saatetaan harvoin oikeuden eteen.[[28]](#footnote-28) *Human Rights Watch* -ihmisoikeusjärjestön mukaan lisäksi mm. ympäristönsuojelijoita, alkuperäiskansoja ja afrikkalaisperäisiä henkilöitä vastaan tehdään hyökkäyksiä.[[29]](#footnote-29)

Valtion monopolia voimankäyttöön haastavat erilaiset ryhmät aina organisoidummista kansainvälisistä huumeiden salakuljetusryhmistä katujengeihin kuten *MS-13* (myös kirjoitusasuilla *Mara Salvatrucha*, *MS13[[30]](#footnote-30)*) ja *18th Street Gang* (usein englanninkielisissäkin lähteissä espanjankielisellä kirjoitusasuilla *La Pandilla Barrio 18* / *Barrio 18*[[31]](#footnote-31)) -jengeihin. Väkivalta ei vaikuta tasapuolisesti kaikkiin yhteiskuntaryhmiin. Köyhät ihmiset ovat varakkaita suuremmassa vaarassa joutua väkivallan, ml. valtiotoimijoiden tekemän väkivallan uhreiksi.[[32]](#footnote-32) *MS-13* ja *18th Street Gang* toimivat pääasiassa kaupunkialueilla sekä El Salvadorin vastaisella maaseutualueella. Molemmilla jengeillä on huomattava valta maan vankiloissa.[[33]](#footnote-33) Arviot MS–13:n jäsenmäärästä vaihtelevat. Yhdysvaltain viranomaisten mukaan MS–13:lla on yhteensä noin 70 000 jäsentä El Salvadorissa, Guatemalassa ja Hondurasissa.[[34]](#footnote-34)

Rikollisryhmät harjoittavat lähteiden mukaan mm. kiristystä.[[35]](#footnote-35) ASJ (*Asociaćion para una Socieded más Justa*) -kansalaisjärjestö raportoi tekemänsä tutkimuksen perusteella, että yli 304 000 kotitaloutta (n. 11,6 % kotitalouksista) maksoi kiristysrahoja yhdelle tai useammalle rikollisjärjestölle vuonna 2024.[[36]](#footnote-36) Esimerkiksi kuljetusalan työntekijät joutuvat Hondurasissa jengien tai tuntemattomien henkilöiden väkivaltaisten kiristysten ja uhkailujen uhreiksi. Hondurasin ihmisoikeusasiamiehen toimisto (*la Procuraduría de Derechos Humanos*, PDH) on kirjannut noin 2300 kuljetusalaan liittyvää väkivaltaista kuolemantapausta vuoden 2010 ja syyskuun 2024 välisenä aikana. Lisäksi Hondurasin kansallisen ihmisoikeusvaltuutetun CONADEH:in mukaan samana ajanjaksona surmattiin arviolta 1140 taksi- ja moottoripyörätaksinkuljettajaa. CONADEH:in edustajan mukaan kuljetusalan työntekijät ovat yksi niistä väestöryhmistä, jotka joutuvat siirtymään pois kotialueeltaan uhkailujen ja hyökkäysten vuoksi, jos he eivät maksa kiristysrahoja.[[37]](#footnote-37)

Hondurasissa rikollisryhmät häätävät paikallisia asukkaita kotialueiltaan vakiinnuttaakseen uusia huumeiden salakuljetusreittejä esimerkiksi Colónin departementissa. Asukkaiden mukaan alueen taloudellinen eliitti on kytköksissä huumekauppaan, jota se suojelee rikollisryhmien kanssa. Lasten värväysyritykset [rikollisryhmiin] ovat yleinen syy pakkomuuttoon alueelta.[[38]](#footnote-38) Colónin seudulla toimii ainakin *Montes Bobadilla* -huumekauppaorganisaatio, joka on onnistunut vahvistamaan hallintaansa itäisen Hondurasin syrjäisillä alueilla ja pääsemään siellä osaksi huumekaupan logistiikkaa, joka olisi muuten sen kilpailijoiden, kuten *Valles* tai *Cachiros* -ryhmien hallussa.[[39]](#footnote-39)

Hondurasin turvallisuusjoukot koostuvat kansallisen poliisin (*Policía Nacional de Honduras*, PNH) ja kansallisten asevoimien (*Fuerzas Armadas de Honduras*, FFAA) edustajista. Kansallinen poliisi vastaa maan sisäisestä turvallisuudesta. Joissakin suuremmissa kaupungeissa on poliisivoimia, jotka toimivat itsenäisesti kansalliseen poliisiin nähden ja raportoivat toiminnastaan kunnallisille viranomaisille. Asevoimat vastaavat valtion maa-alueen ja suvereniteetin säilyttämisen lisäksi hätä- ja humanitaarisen avun jakamisesta ja kansallisen poliisin tukemisesta. Asevoimien painopiste on kuitenkin sisäisen turvallisuuden ja rajaturvallisuuden ylläpidossa. Asevoimien alainen yleiseen järjestykseen erikoistunut sotilaspoliisi (*Policía Militar del Orden Público*, PMOP) tukee kansallista poliisia huumeiden salakuljetuksen ja järjestäytyneen rikollisuuden vastaisessa työssä.[[40]](#footnote-40) Kansallisen poliisin koko oli vuonna 2023 hieman yli 16 000 henkeä.[[41]](#footnote-41) Asevoimien aktiivihenkilöstön koko on noin 15 000 henkeä.[[42]](#footnote-42) Asevoimat on edelleen poliittisesti vaikutusvaltainen.[[43]](#footnote-43)

Hondurasiin on julistettu rikollisuuden vuoksi poikkeustila, joka on ollut voimassa joulukuusta 2022 lähtien.[[44]](#footnote-44) Vuonna 2024 hallitus ilmoitti uusista, suhteettomina pidetyistä terrorismin vastaisista toimenpiteistä.[[45]](#footnote-45) CONADEH on raportoinut valtion turvallisuustoimijoiden väärinkäytöksistä poikkeustilan aikana.[[46]](#footnote-46) YK:n ihmisoikeusvaltuutetun toimisto (OHCHR) on kehottanut ainakin toukokuussa 2025 presidentti Castron hallitusta lopettamaan poikkeustilan, koska OHCHR katsoo, että poikkeustilaa jatkamalla ihmisoikeusloukkaukset vain jatkuvat.[[47]](#footnote-47)

# Millainen on Hondurasin ihmisoikeustilanne?

Yhdysvaltain ulkoministeriön (USDOS) vuotta 2023[[48]](#footnote-48) tarkastelevan ihmisoikeusraportin mukaan Hondurasissa sekä valtiolliset turvallisuustoimijat että rikolliset ovat syyllistyneet ihmisoikeusloukkauksiin.[[49]](#footnote-49) USDOS:in mukaan huomattavia ihmisoikeusongelmia olivat valtiotoimijoiden tekemät mielivaltaiset tai laittomat teloitukset; kidutus tai julma, epäinhimillinen tai halventava kohtelu; ankarat ja hengenvaaralliset vankilaolosuhteet; mielivaltaiset pidätykset ja vangitsemiset ja oikeuslaitoksen riippumattomuuteen liittyvät vakavat ongelmat. Lisäksi USDOS raportoi seuraavia huomattavia ihmisoikeusongelmia: sananvapauden ja median toiminnan merkittävät rajoitukset, ml. rikollisten tekemät uhkaukset mediatyöntekijöitä kohtaan; hallituksen vakava korruptio; sukupuoleen perustuvan väkivallan ml. perheväkivallan, seksuaaliväkivallan ja naismurhien yleisyys sekä sukupuoli- ja seksuaalivähemmistöihin kohdistuvat väkivallanteot ja niiden uhka.[[50]](#footnote-50)

Niin ikään USDOS:in mukaan rikollisryhmät ml. paikalliset ja kansainväliset jengit ja huumesalakuljettajat syyllistyivät huomattavan usein mm. murhiin, kidutuksiin, sieppauksiin, kiristykseen, ihmiskauppaan, uhkailuun ja väkivaltaan. Rikollisryhmät suuntasivat tekojaan ihmisoikeuksien puolustavia henkilöitä, oikeusviranomaisia, asianajajia, liike-elämän jäseniä, toimittajia, bloggaajia, naisia ja muita haavoittuvia väestöryhmiä vastaan.[[51]](#footnote-51)

Amnesty International on esittänyt huolensa YK:lle Hondurasin ihmisoikeustilanteen määräaikaistarkastelua varten laatimassaan esityksessä (7.4.2025) liiallisesta voimankäytöstä ja muista väitetyistä ihmisoikeusloukkauksista, joita on tehty poikkeustilan aikana, pidätyksistä, sekä ihmisoikeuksien puolustajien, alkuperäiskansojen ja toimittajien tilanteesta. Esityksessä käsitellään myös sukupuoli- ja seksuaalivähemmistöjen syrjintää, aborttikieltoa ja rajoituksia oikeudessa terveyteen.[[52]](#footnote-52)

Amnesty toteaa, että poikkeustila on rajoittanut joitakin vapauksia kuten yhdistymis-, kokoontumis- ja liikkumisvapautta mm. sallimalla kansallisen poliisin ja sotilaspoliisin suorittaa etsintöjä ja pidätyksiä ilman oikeudellista lupaa yli 226:ssa maan 298:sta kunnasta. Kansalaisjärjestöt ja tiedotusvälineet ovat dokumentoineet ihmisoikeusloukkauksia kuten mielivaltaisia pidätyksiä, liiallista voimankäyttöä, kidutusta ja seksuaalista väkivaltaa, pakotettuja katoamisia ja oikeudenmukaista oikeudenkäyntiä koskevien oikeuksien loukkauksia.[[53]](#footnote-53) Kansallisen ihmisoikeusvaltuutetun CONADEH:in mukaan (9.5.2025) yli 800 poikkeustilapäivän aikana on kirjattu yli 800 valitusta valtion turvallisuusjoukkojen jäsenten toiminnasta.[[54]](#footnote-54)

Abortti on Hondurasissa laiton, myös raiskaus- ja insestitapauksissa, ja raskauden keskeyttämisestä syytetyille määrätään rikosoikeudellisia seuraamuksia, kuten vankeusrangaistus.[[55]](#footnote-55) Hondurasissa naismurhien määrä on yksi maailman korkeimmista.[[56]](#footnote-56) Latinalaisen Amerikan ja Karibian talouskomission ECLAC:in (*Economic Commission for Latin America and the Caribbean*) tekemässä vertailussa todetaan, että Hondurasissa tehdään suhteellisesti enemmän naismurhia kuin missään muussa alueen valtiossa.[[57]](#footnote-57)

Human Rights Watch mainitsee, että maaoikeuksia ja luonnonvaroja koskevat kiistat ovat edelleen vakava ongelma Hondurasissa, ja alkuperäiskansat, afrohondurasilaiset yhteisöt ja maanviljelijät kärsivät suhteettoman paljon väkivallasta, laittomista maakaappauksista ja pakkosiirroista.[[58]](#footnote-58) Maa-alueisiin liittyvät konfliktit johtuvat historiallisista ongelmista, kuten maan ja luonnonvarojen epätasaisesta jakautumisesta, maanomistuksen epävarmuudesta, omistusoikeuksia koskevista päätöksistä vastaavien instituutioiden heikkoudesta sekä yksityisten omistusoikeuksien ja esi-isien omistusoikeuksien päällekkäisyyksistä. Lisäksi etenkin kaivostoimintaan liittyvien yritysten hankkeiden hyväksymisten ja toimilupien myöntämisten yhteydessä on jätetty kuulematta alkuperäiskansoja ja afrohondurasilaisia, ja toimintaan on liittynyt väärinkäytöksiä.[[59]](#footnote-59)

Ihmiskauppa on edelleen merkittävä ongelma. Honduras on ihmiskaupan lähtömaa, josta naisia ja lapsia pakotetaan prostituutioon. Aikuiset ja lapset ovat lisäksi alttiita pakkotyölle maataloudessa, kaivostoiminnassa ja muilla aloilla sekä kotiapulaisina.[[60]](#footnote-60)

Hondurasin vankilaolosuhteet ovat ankarat ja hengenvaaralliset.[[61]](#footnote-61) YK:n ihmisoikeusvaltuutetun vuotta 2023 tarkastelevan raportin mukaan vankiloissa esiintyi usein väkivaltaa ja turvattomuutta sekä rakenteellisia ongelmia, kuten tilanahtautta, vankien ”itsehallintoa” ja korruptiota. Vankilapolitiikassa asetetaan etusijalle rangaistuskeskeinen lähestymistapa yhteiskuntaan sopeuttamisen kustannuksella. Vapautensa menettäneet henkilöt kohtasivat usein esteitä, jotka haittasivat heidän oikeuksiensa toteutumista.[[62]](#footnote-62)

# Millainen on oikeusjärjestelmän tilanne ja onko viranomaissuojelun saatavuudessa rajoituksia?

Hondurasin oikeusjärjestelmän korkein toimielin on korkein oikeus, johon kuuluu erillisiä jaostoja perustuslaillisia sekä rikos- ja siviiliasioita varten. Sen alapuolella ovat valitustuomioistuimet ja niiden alapuolella rikos- ja siviiliasioita käsittelevät ensimmäisen oikeusasteen tuomioistuimet. Alimmalla tasolla toimii kunta- ja piiritason rauhantuomioistuimia. Yleinen syyttäjänvirasto (*Fiscalía General*) toimii *Ministerio Público* -viraston alaisuudessa ja vastaa rikostutkinnoista ja syytteeseen asettamisesta. Hondurasin oikeuslaitosta pidetään yleisesti heikkona, tehottomana ja erittäin korruptoituneena. Kongressin jäsenten on epäilty vaikuttaneen korkeimman oikeuden tuomareiden ja yleisen syyttäjän valintaprosesseihin.[[63]](#footnote-63)

Freedom House toteaa, että poliittisella ja liike-elämän eliitillä on vaikutusvaltaa oikeuslaitokseen ml. korkeimpaan oikeuteen. Tuomareiden nimitykset tehdään hyvin epäselvästi ja tuomareita on erotettu viroistaan poliittisista syistä. Mahdollisuudessa oikeudenmukaiseen oikeudenkäyntiin on vakavia puutteita. Oikeuslaitos ja lainvalvontaviranomaiset ovat usein heikossa asemassa ja alirahoitettuja. Ne ovat korruptoituneita, ja ne joutuvat epäasiallisen vaikuttamisen kohteeksi. Lisäksi ne harjoittavat usein rikollista toimintaa.[[64]](#footnote-64) *World Justice Project* (WJP) -hankkeen vertailun mukaan Hondurasin oikeusvaltion toteutumista koskeva vertailuarvo on 0,42, minkä perusteella Honduras sijoittuu 142 valtion välisessä vertailussa heikolle sijalle 116 sijan 1 kuvatessa parhaiten toteutuvaa oikeusvaltiota.[[65]](#footnote-65)

USDOS:in vuotta 2023 tarkastelevassa ihmisoikeusraportissa todetaan, että oikeusjärjestelmän henkilöstöresurssit ja työvälineet olivat puutteelliset, oikeusjärjestelmä oli tehoton ja oikeusviranomaiset olivat alttiina uhkailulle, korruptiolle ja poliittiselle vaikuttamiselle. Alhaiset palkat ja sisäisen valvonnan puute tekivät oikeusviranomaiset alttiiksi lahjonnalle. Voimakkaat eturyhmät, ml. rikollisryhmät, vaikuttivat joidenkin oikeudenkäyntien lopputuloksiin. Oikeusprosesseissa havaittiin ongelmia, kuten hyväksyttävien todistusaineistojen puutetta, korruptiota ja todistajien pelottelua. Lisäksi todistajansuojeluohjelma oli tehoton.[[66]](#footnote-66)

Hallitus ryhtyi USDOS:in mukaan vuonna 2023 uskottaviin toimiin sellaisten viranomaisten tunnistamiseksi ja rankaisemiseksi, jotka ovat mahdollisesti syyllistyneet ihmisoikeusloukkauksiin tai korruptioon, mutta heikko oikeusjärjestelmä ja korruptio olivat merkittäviä esteitä tuomioiden langettamiseksi. Lisäksi rikollisryhmien tekemät oikeudenloukkaukset ihmisoikeuksien puolustajia, oikeusviranomaisia, lakimiehiä, liike-elämän edustajia, toimittajia, bloggaajia, naisia ja muita haavoittuvassa asemassa olevia kohtaan jäivät usein vaille rankaisua.[[67]](#footnote-67)

Sukupuoleen kohdistuva väkivalta jää Hondurasissa suurelta osin rankaisematta. Esimerkiksi naisenmurhia tutkitaan vain harvoin.[[68]](#footnote-68) Kansalaisyhteiskunnan ryhmien USDOS:ille antaman tiedon mukaan naiset eivät useinkaan ilmoita perheväkivallasta tai peruvat ilmoituksensa, koska he pelkäävät tai ovat taloudellisesti riippuvaisia väkivallantekijästä. Lisäksi naiset kokevat viiveitä oikeuden saamisessa, koska poliisi ei käsittele valituksia ajoissa tai oikeusviranomaiset lykkäävät kuulemisten aikatauluja.[[69]](#footnote-69) Myös sukupuoli- ja seksuaalivähemmistöihin kohdistuvat oikeudenloukkaukset jäävät pitkälti rankaisematta.[[70]](#footnote-70) Laittomia, summittaisia tai mielivaltaisia teloituksia valvovan YK:n erikoisraportoijan mukaan sukupuoli- ja seksuaalivähemmistöihin, bloggaajiin, toimittajiin, lapsiin ja nuoriin sekä maaoikeuksien puolustajiin kohdistuneista rikoksista sekä naismurhista 90–97 % jää ilman rangaistusta.[[71]](#footnote-71)

Bertelsmann Stiftung -säätiön raportissa mainitaan, että Hondurasin turvallisuus- ja oikeusviranomaisten toiminta on keskitetty [kaupunkeihin]. Tämä seikka sekä rikolliset rakenteet ja yksityinen turvallisuusala heikentävät lainvalvonnan ja oikeussuojan saatavuutta maaseudulla. Perus-, oikeus- ja turvallisuuspalvelujen puute vaikuttaa eniten haavoittuviin yhteisöihin ja naisiin.[[72]](#footnote-72)

# Millainen on maan humanitaarinen tilanne?

Honduras on ollut Keski-Amerikan toiseksi nopeimmin kasvava talous, jonka taloudellista toimintaa ovat lamauttaneet COVID-19 -pandemia ja kaksi hurrikaania. Hondurasin keskeisiä vientituotteita ovat kahvi ja banaanit. Maahan suuntautuu huomattavasti rahalähetyksiä ulkomailta. Maassa on paljon köyhyyttä ja eriarvoisuutta.[[73]](#footnote-73) Vaikka Honduras on edistynyt köyhyyden vähentämisessä, se on silti yksi Latinalaisen Amerikan köyhimmistä ja eriarvoisimmista maista. Vuonna 2024 arviolta noin 49 % väestöstä eli alle 6,85 USD:lla ja noin 12 % alle 2,15 USD:lla päivässä. Rahalähetykset ulkomailta ovat vähenemässä, mutta niiden osuus on edelleen noin neljäsosa bruttokansatuotteesta (BKT). Vuonna 2024 vuotuinen inflaatio laski 4,6 prosenttiin.[[74]](#footnote-74)

Honduras kärsii julkisten palvelujen, kuten julkisen liikenteen, puhtaan veden, viemäröintiverkostojen ja koulutuksen puutteellisesta tarjonnasta. Valtiotoimijoiden läsnäolo huomattavassa osassa maata on vähäistä, minkä vuoksi monien julkisten palvelujen tarjoamista ei ole mahdollista taata. Tämä ruokkii epäluottamusta valtion ja kansalaisten välillä.[[75]](#footnote-75) Alkuperäiskansoja ja erityisesti afrikkalaisperäistä väestönosaa syrjitään pääsyssä koulutukseen, työmarkkinoille ja yhteiskunnan sosiaali- ja muihin peruspalveluihin.[[76]](#footnote-76) YK:n ihmisoikeusvaltuutetun vuotta 2023 tarkastelevan raportin mukaan 2023 terveydenhuoltojärjestelmässä oli pulaa lääkkeistä ja tarvikkeista, ja terveydenhuollon toimipisteiden tarjoamissa palveluissa oli katkoksia, jotka vaikuttivat pääasiassa pienituloisiin ihmisiin.[[77]](#footnote-77)

Eriarvoisuus vaikuttaa huomattavasti suureen osaan väestöstä, etenkin epävirallisella sektorilla työskenteleviin.[[78]](#footnote-78) Kansainvälisen työjärjestö ILO:n mukaan vuonna 2021 lähes 57 % väestöstä työllisti itse itsensä tai työskenteli epävirallisella sektorilla, joita leimaa matalat palkat ja suuri epävakaus.[[79]](#footnote-79) Epävirallisen sektorin suuren osuuden vuoksi suuri osa väestöstä on valtion turvaverkkojen ulkopuolella. Epävirallisella sektorilla työskentelee etenkin naisia ja maatalousalan työntekijöitä. Hallitus on luvannut lisätä investointeja hyvinvointijärjestelmään, ml. epävirallista työtä tekevien naisten sosiaaliturvaan. Hallituksen varat tällaisiin lisäyksiin ovat kuitenkin erittäin rajalliset.[[80]](#footnote-80)

YK:n humanitaarisen avun koordinointitoimisto OCHA:n mukaan noin 1,6 miljoonaa henkilöä (lähes 16 % väestöstä) tarvitsee humanitaarista apua. Marginalisoituja ryhmiä ovat ainakin naiset, lapset, seksuaali- ja sukupuolivähemmistöt (HLBTIQ+), alkuperäiskansat, afrikkalaisperäinen väestö, g*arifuna*-yhteisö[[81]](#footnote-81) ja vammaiset. Humanitaarisen kriisin taustalla ovat mm. väkivalta, väestön muuttoliikkeet ja ilmastoon liittyvät tekijät kuten kuivuus ja tulvat. Muuttoliike vaikuttaa etenkin rajaseuduilla asuviin yhteisöihin. Tammi-marraskuun 2024 aikana Hondurasiin saapui yli 357 800[[82]](#footnote-82) siirtolaista, ja monet heistä tarvitsivat humanitaarista apua. Muuttoliike on kuormittanut paikallisia resursseja.[[83]](#footnote-83) Yleisesti ottaen Etelä- ja Väli-Amerikasta pohjoiseen suuntautuva muuttoliike hidastui vuonna 2024.[[84]](#footnote-84) Huhti-heinäkuun 2025 välillä OCHA arvioi Hondurasissa noin 1,7 miljoonan ihmisen elävän akuutissa ruokaturvattomuudessa.[[85]](#footnote-85)

YK:n pakolaisjärjestö UNHCR:n mukaan joulukuussa 2024 Hondurasissa oli yli 247 000 maan sisäisesti siirtymään joutunutta henkilöä. Siirtymisten syynä on etenkin on väkivaltaisuudet vuosien 2004 ja 2018 välillä. UNHCR toteaa, että luku voi olla korkeampi, koska sisäisiä siirtymisiä laukaisevia tekijöitä esiintyy jatkuvasti.[[86]](#footnote-86) Lisäksi vuonna 2024 ulkomailla oleskeli noin 245 600 hondurasilaista turvapaikanhakijaa ja noin 92 900 pakolaisaseman saanutta hondurasilaista.[[87]](#footnote-87) Esimerkiksi vuoden 2024 aikana lähes 27 900 hondurasilaista haki turvapaikkaa Meksikosta. Maahan palasi 13.12.2024 mennessä ulkomailta lähes 45 200 henkilöä.[[88]](#footnote-88)

## Lähteet

Amnesty International

7.4.2025. *Honduras: Insufficient Human Rights Progress. Amnesty International: Submission to the 50th Session of the UPR Working Group, November 2025 [AMR 37/9180/2025].*

[https://www.amnesty.org/en/wp-content/uploads/2025/04/AMR3791802025ENGLISH.pdf (käyty 13.5.2025).](https://www.amnesty.org/en/wp-content/uploads/2025/04/AMR3791802025ENGLISH.pdf (käyty 13.5.2025).2025)

[2025](https://www.amnesty.org/en/wp-content/uploads/2025/04/AMR3791802025ENGLISH.pdf (käyty 13.5.2025).2025). *Honduras 2024.* <https://www.amnesty.org/en/location/americas/central-america-and-the-caribbean/honduras/report-honduras/> (käyty 13.5.2025).

ASJ (Asociaćion para una Socieded más Justa) 6/2024. *Extorsión bajo la lupa: A dos años del estado de excepción.* <https://biblio.asjhonduras.com/biblioteca/wp-content/uploads/2024/12/INFORME-EXTORSION-2024_pagenumber_compressed.pdf> (käyty 13.5.2025).

Bertelsmann Stiftung 2024. *BTI 2024 Country Report. Honduras.* <https://bti-project.org/fileadmin/api/content/en/downloads/reports/country_report_2024_HND.pdf>(käyty 13.5.2025).

CIA (Central Intelligence Agency) 14.5.2025. *The World Factbook – Honduras.* <https://www.cia.gov/the-world-factbook/countries/honduras/#government> (käyty 20.5.2025).

CNA (Consejo Nacional Anticorrupción) 7/2024. *Redes, estratégicas de concentración de poder.* <https://www.cna.hn/wp-content/uploads/2024/07/ConcentraciondePoder_I-PUB-2.pdf> (käyty 13.5.2025).

CONADEH (Comisionado Nacional de los Derechos Humanos) 9.5.2025. *En el marco del estado de excepción: CONADEH registró más de 800 quejas contra agentes de los cuerpos de seguridad del Estado*. <https://conadeh.hn/?p=4219> (käyty 13.5.2025).

Consulado Honduras Madrid [päiväämätön]. *Presidenta De La República. Xiomara Castro.* <https://www.consuladohondurasmadrid.es/presidente-de-la-republica-de-honduras/> (käyty 13.5.2025).

ECLAC (Economic Commission for Latin America and the Caribbean) [päiväämätön]. *Femicide or feminicide.* <https://oig.cepal.org/en/indicators/femicide-or-feminicide> (käyty 14.5.2025).

EFE 28.9.2024. *Choferes de Honduras y Guatemala, asediados entre el pago de las extorsiones o la muerte.* <https://efe.com/mundo/2024-09-28/choferes-de-honduras-y-guatemala-entre-extorsiones-y-la-muerte/> (käyty 14.5.2025).

Freedom House 2025. *Freedom in the World 2025. Honduras.* <https://freedomhouse.org/country/honduras/freedom-world/2025> (käyty 13.5.2025).

GI-TOC (Global Initiative Against Transnational Organized Crime) 2023. *Global Organized Crime Index. Honduras.* <https://ocindex.net/assets/downloads/2023/english/ocindex_profile_honduras_2023.pdf> (käyty 13.5.2025).

El Heraldo

15.5.2025. *Naciones Unidas pide al gobierno suspender el estado de excepción*. <https://www.elheraldo.hn/honduras/naciones-unidas-pide-gobierno-honduras-suspender-estado-excepcion-IJ25793038> (käyty 16.5.2025).

29.5.2023. *Honduras, el país con la menor fuerza policial en Centroamérica.* <https://www.elheraldo.hn/elheraldoplus/investigaciones/honduras-cantidad-policias-centroamerica-HH13634065> (käyty 13.5.2025).

HRW (Human Rights Watch) 2025. *Honduras. Events of 2024.* <https://www.hrw.org/world-report/2025/country-chapters/honduras> (käyty 13.5.2025).

InSight Crime

3.4.2025. *MS13.* <https://insightcrime.org/el-salvador-organized-crime-news/mara-salvatrucha-ms-13-profile/> (käyty 13.5.2025).

25.2.2025. *Montes Bobadilla.* <https://insightcrime.org/honduras-organized-crime-news/montes-bobadilla/> (käyty 13.5.2025).

6.9.2024. *Honduras Profile*. <https://insightcrime.org/honduras-organized-crime-news/honduras/> (käyty 13.5.2025).

14.11.2023. *Barrio 18.* <https://insightcrime.org/el-salvador-organized-crime-news/barrio-18-profile/> (käyty 13.5.2025).

InSight Crime / Asmann, Parker 10.2.2025*. How Narco Money Could Influence the Presidential Elections in Honduras. Again.* <https://insightcrime.org/news/narco-money-influence-2025-election-honduras/> (käyty 13.5.2025).

International Crisis Group

11.3.2025. *Curbing Violence in Latin America’s Drug Trafficking Hotspots.* <https://www.crisisgroup.org/sites/default/files/2025-03/108-latam-drugs-violence.pdf> (käyty 13.5.2025).

[päiväämätön]. *Honduras.* <https://www.crisisgroup.org/latin-america-caribbean/central-america/honduras> (käyty 13.5.2025).

IPC (Integrated Food Security Phase Classification) 30.4.2025. *Honduras: IPC Acute Food Insecurity Snapshot | December 2024 - November 2025.* <https://www.ipcinfo.org/fileadmin/user_upload/ipcinfo/docs/IPC_Honduras_Acute_Food_Insecurity_Dic2024_Nov2025_Snapshot_English.pdf>(käyty 13.5.2025).

Maahanmuuttovirasto / Maatietopalvelu

13.1.2025. *Honduras / Familia Sarmiento* [kyselyvastaus]. Saatavilla Tellus-maatietokannassa: <https://maatieto.migri.fi/base/2751b4d6-a3bc-4614-8580-bc8864c18904/queryQuestionbase/082d88bc-cbcb-470c-aac5-77faaaedb175> (käyty 13.5.2025).

2.12.2024. *Honduras / Naisten ja tyttöjen asema* [kyselyvastaus]. Saatavilla Tellus-maatietokannassa: <https://maatieto.migri.fi/base/2751b4d6-a3bc-4614-8580-bc8864c18904/queryQuestionbase/f32f0e57-4a48-48d6-90ef-a12f7a1faf43> (käyty 13.5.2025).

OCHA (United Nations Office for the Coordination of Humanitarian Affairs) 23.12.2024. *Honduras Humanitarian Needs and Response Plan 2025 – Summary.* <https://www.unocha.org/publications/report/honduras/honduras-humanitarian-needs-and-response-plan-2025-summary> (käyty 13.5.2025).

OHCHR (United Nations Office of the High Commissioner for Human Rights)

23.7.2024. *Situation of human rights in Honduras; Report of the United Nations High Commissioner for Human Rights [A/HRC/55/22].* <https://docs.un.org/en/A/HRC/55/22> (käyty 13.5.2025).

24.6.2024. *Visit to Honduras. Report of the Special Rapporteur on extrajudicial, summary or arbitrary executions, Morris Tidball-Binz\*,\*\*[A/HRC/56/56/Add.1].* <https://documents.un.org/doc/undoc/gen/g24/096/47/pdf/g2409647.pdf> (käyty 13.5.2025).

Pew Research Center 1.10.2024. *Migrant encounters at U.S.-Mexico border have fallen sharply in 2024.* <https://www.pewresearch.org/short-reads/2024/10/01/migrant-encounters-at-u-s-mexico-border-have-fallen-sharply-in-2024/> (käyty 21.5.2025).

UNHCR (United Nations High Commissioner for Refugees)

17.2.2025. *Honduras. December 2024. Operational Update 36.* <https://reliefweb.int/report/honduras/honduras-operational-update-36-december-2024>(käyty 13.5.2025).

[päiväämätön]. *Refugee Data Finder.* <https://www.unhcr.org/refugee-statistics/download> (käyty 13.5.2025).

USDOS (United States Department of State) 23.4.2024*. 2023 Country Report on Human Rights Practices: Honduras.* <https://www.state.gov/wp-content/uploads/2024/02/528267_HONDURAS-2023-HUMAN-RIGHTS-REPORT.pdf> (käyty 13.5.2025).

WJP (World Justice Project) 2024. *Honduras*. <https://worldjusticeproject.org/rule-of-law-index/country/2024/Honduras/> (käyty 15.5.2025).

WOLA (Washington Office on Latin America) / Isacson, Adam 29.8.2024. *Fewer Migrants, Greater Danger: The Impact of 2024’s Crackdowns.* <https://www.wola.org/analysis/fewer-migrants-greater-effect-2024s-migration-crackdowns/> (käyty 21.5.2025).

The World Bank 23.4.2025. *The World Bank in Honduras. Overview.* <https://www.worldbank.org/en/country/honduras/overview> (käyty 13.5.2025).

World Population Review 13.5.2025. *Honduras.* <https://worldpopulationreview.com/countries/honduras> (käyty 13.5.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maahanmuuttovirasto / maatietopalvelu 13.1.2025. Saatavilla Tellus-maatietokannassa. [↑](#footnote-ref-1)
2. Maahanmuuttovirasto / maatietopalvelu 2.12.2024. Saatavilla Tellus-maatietokannassa. [↑](#footnote-ref-2)
3. CIA 14.5.2025. [↑](#footnote-ref-3)
4. World Population Review 13.5.2025. [↑](#footnote-ref-4)
5. Mestitsillä (esp. mestizo) tarkoitetaan henkilöä, jonka etnisyys on sekoitus eurooppalaista tai valkoihoista taustaa ja alkuperäistaustaa. [↑](#footnote-ref-5)
6. CIA 14.5.2025. [↑](#footnote-ref-6)
7. CIA 14.5.2025. [↑](#footnote-ref-7)
8. Consulado Honduras Madrid [päiväämätön]. [↑](#footnote-ref-8)
9. CIA 14.5.2025. [↑](#footnote-ref-9)
10. InSight Crime / Asmann 10.2.2025. [↑](#footnote-ref-10)
11. Freedom House 2025. [↑](#footnote-ref-11)
12. Lisätietoja <https://insightcrime.org/about-us/>. [↑](#footnote-ref-12)
13. Freedom House 2025. Ks. myös InSight Crime 6.9.2024. [↑](#footnote-ref-13)
14. Bertelsmann Stiftung 2024, s. 2. [↑](#footnote-ref-14)
15. Bertelsmann Stiftung 2024, s. 8. [↑](#footnote-ref-15)
16. CNA 7/2024, mm. s. 2, 5. [↑](#footnote-ref-16)
17. Bertelsmann Stiftung 2024, s. 10. [↑](#footnote-ref-17)
18. InSight Crime 6.9.2024. [↑](#footnote-ref-18)
19. Bertelsmann Stiftung 2024, s. 17. [↑](#footnote-ref-19)
20. Bertelsmann Stiftung 2024, s. 7. [↑](#footnote-ref-20)
21. Bertelsmann Stiftung 2024, s. 8, 10. [↑](#footnote-ref-21)
22. Freedom House 2025. [↑](#footnote-ref-22)
23. International Crisis Group [päiväämätön]; Freedom House 2025; USDOS 23.4.2024; Bertelsmann Stiftung 2024; HRW 2025; Amnesty International 2025; OHCHR 23.7.2024. [↑](#footnote-ref-23)
24. International Crisis Group [päiväämätön]; GI-TOC 2023, s. 1–7; InSight Crime 6.9.2024; Bertelsmann Stiftung 2024, s. 6. [↑](#footnote-ref-24)
25. Vuosien 2024 tai 2025 vertailua ei ole vielä julkaistu. [↑](#footnote-ref-25)
26. GI-TOC 2023, s. 1. [↑](#footnote-ref-26)
27. International Crisis Group [päiväämätön]. [↑](#footnote-ref-27)
28. Freedom House 2025. [↑](#footnote-ref-28)
29. HRW 2025. [↑](#footnote-ref-29)
30. InSight Crime 3.4.2025. [↑](#footnote-ref-30)
31. InSight Crime 14.11.2023. [↑](#footnote-ref-31)
32. Bertelsmann Stiftung 2024, s. 6. [↑](#footnote-ref-32)
33. InSight Crime 6.9.2024. [↑](#footnote-ref-33)
34. InSight Crime 3.4.2025. [↑](#footnote-ref-34)
35. InSight Crime 6.9.2024; ASJ 6/2024, s. 5. [↑](#footnote-ref-35)
36. ASJ 6/2024, s. 5. [↑](#footnote-ref-36)
37. EFE 28.9.2024. [↑](#footnote-ref-37)
38. International Crisis Group 11.3.2025, s. 24–26. [↑](#footnote-ref-38)
39. InSight Crime 25.2.2025. [↑](#footnote-ref-39)
40. CIA 14.5.2025. [↑](#footnote-ref-40)
41. El Heraldo 29.5.2023. [↑](#footnote-ref-41)
42. CIA 14.5.2025. [↑](#footnote-ref-42)
43. Freedom House 2025. [↑](#footnote-ref-43)
44. Amnesty International 2025; HRW 2025; El Heraldo 15.5.2025. [↑](#footnote-ref-44)
45. Amnesty International 2025. [↑](#footnote-ref-45)
46. CONADEH 9.5.2025. [↑](#footnote-ref-46)
47. El Heraldo 15.5.2025. [↑](#footnote-ref-47)
48. Vuotta 2024 tarkastelevaa USDOS:in ihmiskaupparaporttia ei ole vielä julkaistu tämän kyselyvastauksen laatimisvaiheessa. [↑](#footnote-ref-48)
49. USDOS 23.4.2024, s. 1–2. [↑](#footnote-ref-49)
50. USDOS 23.4.2024, s. 1–2. [↑](#footnote-ref-50)
51. USDOS 23.4.2024, s. 2. [↑](#footnote-ref-51)
52. Amnesty International 7.4.2025, s. 1. [↑](#footnote-ref-52)
53. Amnesty International 7.4.2025, s. 2–3. [↑](#footnote-ref-53)
54. CONADEH 9.5.2025. [↑](#footnote-ref-54)
55. Freedom House 2025. [↑](#footnote-ref-55)
56. Freedom House 2025. [↑](#footnote-ref-56)
57. ECLAC [päiväämätön]. [↑](#footnote-ref-57)
58. HRW 2025. [↑](#footnote-ref-58)
59. OHCHR 23.7.2024, s. 8. [↑](#footnote-ref-59)
60. Freedom House 2025. [↑](#footnote-ref-60)
61. USDOS 23.4.2024, s. 1. [↑](#footnote-ref-61)
62. OHCHR 23.7.2024, s. 5. [↑](#footnote-ref-62)
63. InSight Crime 6.9.2024. [↑](#footnote-ref-63)
64. Freedom House 2025. [↑](#footnote-ref-64)
65. WJP 2024. [↑](#footnote-ref-65)
66. USDOS 23.4.2024, s. 8. [↑](#footnote-ref-66)
67. USDOS 23.4.2024, s. 1–2, 4. [↑](#footnote-ref-67)
68. Freedom House 2025. [↑](#footnote-ref-68)
69. USDOS 23.4.2024, s. 19–20. [↑](#footnote-ref-69)
70. Amnesty International 7.4.2025, s. 5; USDOS 23.4.2024, s. 25. [↑](#footnote-ref-70)
71. OHCHR 24.6.2024, s. 4. [↑](#footnote-ref-71)
72. Bertelsmann Stiftung 2025, s. 8. [↑](#footnote-ref-72)
73. CIA 14.5.2025. [↑](#footnote-ref-73)
74. The World Bank 23.4.2025. [↑](#footnote-ref-74)
75. Bertelsmann Stiftung 2024, s. 8–9. [↑](#footnote-ref-75)
76. Bertelsmann Stiftung 2024, s. 7. [↑](#footnote-ref-76)
77. OHCHR 23.7.2024, s. 7. [↑](#footnote-ref-77)
78. Bertelsmann Stiftung 2024, s. 17. [↑](#footnote-ref-78)
79. Bertelsmann Stiftung 2024, s. 19. [↑](#footnote-ref-79)
80. Bertelsmann Stiftung 2024, s. 24. [↑](#footnote-ref-80)
81. Garifunat ovat eräs Hondurasin vähemmistöryhmistä, ks. <https://minorityrights.org/country/honduras/>. [↑](#footnote-ref-81)
82. Lähteessä ei mainita, kuinka suuri osa näistä jatkoi matkaa edelleen pohjoiseen Hondurasin ulkopuolelle. (OCHA 23.12.2024, s. 1.) [↑](#footnote-ref-82)
83. OCHA 23.12.2024, s. 1. [↑](#footnote-ref-83)
84. Pew Research Center 1.10.2024; WOLA / Isacson 29.8.2024. [↑](#footnote-ref-84)
85. IPC 30.4.2025. [↑](#footnote-ref-85)
86. UNHCR 17.2.2025, s. 1. [↑](#footnote-ref-86)
87. UNHCR [päiväämätön]. [↑](#footnote-ref-87)
88. UNHCR 17.2.2025, s. 1. [↑](#footnote-ref-88)